**Odôvodnenie nerozdelenia zákazky na časti**

podľa § 28 ods. 2 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“)

**Verejný obstarávateľ:**

Ministerstvo vnútra Slovenskej republiky

Pribinova 2, 812 72 Bratislava

IČO: 00151866

Názov predmetu zákazky:

**PaaS, časť 1**

Predmetom zákazky je zavedenie služieb Platform as a Service – služieb vládneho cloudu pre vybrané aktivity definované v schválenej štúdii uskutočniteľnosti „Zavedenie služieb Platform as a Service“:

• Natívna PaaS platforma a platformové služby

• Licenčná PaaS automatizácia a služby

• DevOps nástroje

• Komponenty

• Backup služby

• Licencie pay per use pre účely overenia funkčnosti Licenčnej PaaS automatizácie.

Súčasťou predmetu zákazky sú aj všetky súvisiace služby zabezpečenia 5-ročnej servisnej podpory pre služby podpory, údržby a rozvoja aplikačných častí, ktoré priamo súvisia s dodaním predmetu zákazky.

Podľa § 28 ods. 1 zákona o verejnom obstarávaní: *„Verejný obstarávateľ a obstarávateľ môžu rozdeliť zákazku alebo koncesiu na samostatné časti, pričom v oznámení o vyhlásení verejného obstarávania, oznámení použitom ako výzva na účasť alebo v oznámení o koncesii určia veľkosť a predmet takýchto častí a uvedú, či ponuky možno predložiť na jednu časť, niekoľko častí alebo všetky časti.“*

Podľa § 28 ods. 2 zákona o verejnom obstarávaní: *„Ak verejný obstarávateľ nerozdelí zákazku na časti, odôvodnenie uvedie v oznámení o vyhlásení verejného obstarávania alebo v správe o zákazke; táto povinnosť sa nevzťahuje na zadávanie koncesie.“*

Rozdelenie predmetu zákazky na časti je technicky a procesne nerealizovateľné, a to z dôvodu, že predmetná skupina služieb tvorí ucelenú technologickú časť služieb vládneho cloudu. Je kladená požiadavka na ich vzájomnú integráciu a interoparabilitu. Súťažiaci má možnosť zvoliť tovary a súvisiace služby od jedného alebo viacerých výrobcov, ale musí byť zodpovedný za to, že dodávané tovary a služby budú navzájom prepojiteľné na virtualizovanej fyzickej, sieťovej aj aplikačnej úrovni a budú spĺňať všetky požiadavky. Pri ďalšom delení predmetnej skupiny tovarov a služieb by nebolo možné garantovať vzájomnú integráciu a interoperabilitu, nakoľko rôzni výrobcovia používajú rôzne spôsoby integrácie na rôznych vrstvách a definovanie vybraných integračných parametrov by bolo diskriminačné.

Podrobná špecifikácia je uvedená v opise predmetu zákazky, tvoriacom prílohu súťažných podkladov.

Prípadné rozdelenie na časti alebo vyhlásenie viacerých verejných obstarávaní neznamená rozšírenie potenciálneho relevantného trhu.

Najmä s ohľadom na miestne, vecné, funkčné aj časové väzby a charakter predmetu zákazky, by bolo rozdelenie predmetu zákazky po technickej stránke nelogické, neúčelné, nehospodárne až objektívne nerealizovateľné. Trhová konzultácia potvrdila nutnosť ďalšieho nerozdelenia predmetu zákazky a odporučila v rámci obstarávania začleniť do premetu zákazky pre toto obstarávanie aj Backup služby.

Nerozdelenie predmetu zákazky na časti je opodstatnené a odôvodnené a nepredstavuje porušenie princípov verejného obstarávania.